শিশুর রোগই বুঝতে পারল না চিত্তরঞ্জন শিশুসদন হাসপাতাল! 
চিকিৎসার বদলে দিনকয়েক বাদে এস এস কে এম হাসপাতালে দেখানোর পরামর্শ দিয়ে ফেরত পাঠিয়ে দেওয়া হল এক শিশুর পরিবারকে। পরে অবস্থার অবনতি হলে এস এস কে এমে ভর্তি করানো হয় শিশুটিকে। সেখানে অস্ত্রোপচারের পর সুস্থ হয় শিশুটি।
মঙ্গলবার সকালে দেড় বছরের শিশুপুত্র আলফাজ খানের শ্বাসকষ্টের সমস্যা নিয়ে চিত্তরঞ্জন হাসপাতালে যান মহেশতলার বাসিন্দা আমিরুল খান এবং কাজল বিবি। কাজলের দাবি, সেখানকার চিকিৎসকেরা তাঁদের জানান, কিছুই হয়নি। শ্লেষ্মার সমস্যায় ভুগছে আলফাজ। এরপর কয়েকটি ওষুধ লিখে দিনকয়েক পরে এস এস কে এমে দেখানোর পরামর্শ দিয়ে ছেড়ে দেওয়া হয় শিশুটিকে। বাড়ি ফিরতেই শিশুটির অবস্থার অবনতি হয়। কাজল বললেন, ‘‘বাড়ি ফিরে ছেলেটা কিছুই খায়নি। গোটা রাত শুধু কেঁদেছে। পরদিন সকালে পরিস্থিতি আরও খারাপ হয়।’’ দ্রুত এস এস কে এমে ভর্তি করানো হয় শিশুটিকে।
এস এস কে এম হাসপাতাল সূত্রের খবর, রাত ৯টা নাগাদ ভর্তি করানো হয় আলফাজকে। দ্রুত অস্ত্রোপচারের সিদ্ধান্ত নেন চিকিৎসকেরা। রাত ১টা নাগাদ সফল অস্ত্রোপচারের পর শিশুটির শ্বাসনালী থেকে বার হয় একটি ছোট লাল রঙের প্লাস্টিক। এক চিকিৎসক বললেন, ‘‘আর একটু দেরি হলে পরিস্থিতি হাতের বাইরে চলে যেত।’’
তবে এসব কিছুই বুঝতে পারেননি চিত্তরঞ্জন শিশুসদনের চিকিৎসকেরা। সঠিক পরীক্ষা না করেই তাঁদের ছেলেকে ছেড়ে দেওয়া হয়েছে বলে অভিযোগ তুলেছেন শিশুর বাবা-মা। তাঁদের মতো অনেক রোগীর পরিবারেরই প্রশ্ন, ‘‘সব ক্ষেত্রে কেনই বা এস এস কে এমের উপর নির্ভর করতে হবে? অন্যান্য সরকারি হাসপাতালে কেন সমস্যার সুরাহা হবে না?’’
বিষয়টি নিয়ে তদন্তের আশ্বাস দিয়েছেন চিত্তরঞ্জনের অধ্যক্ষ সুতপা গঙ্গোপাধ্যায়। তিনি বলেন, ‘‘বিষয়টি তদন্ত করে দেখব। জুনিয়র চিকিৎসকদের সিদ্ধান্ত না নেওয়ার নির্দেশ দেওয়া রয়েছে। ওঁরা যদি ভুল করে থাকেন, তাহলে খুবই মর্মান্তিক।’’